塗國鼎

塗國鼎  ， 字牧之 ， 別號徯如 ， 江西建昌府新城縣人 。 父朝敬 ， 號一亭 。 母江氏 。 萬曆三十一年癸卯鄉試舉人 ， 三十五年 （ 1607年 ） 丁未科進士 ， 授行人 ， 丁憂歸 ， 服除授吏部主事 ， 以清通著 。 歷任員外郎 、 郎中 ， 天啓中官南京太常寺少卿 。 崇禎元年七月 ， 升太僕寺正卿 。 歷升刑部侍郎 ， 大獄多平反 。 僉都御史易應昌以直諫忤旨 ， 力爲申救得減等 。 崇禎十二年 （ 1639年 ） ， 起復升南吏部尚書 ， 主計典 ， 凡所激揚 ， 衆皆服之 。 居官日少 ， 養親日多 ， 乞歸者凡三 ， 明亡後在鄉抗清 ， 兵敗被擒 ， 爲明舊將王得仁所釋 ， 歸家後拒醫絕食 ， 卒於家 。 著有 《 性餘堂集 》 十卷 。 元配鄧氏 ， 有二子 ： 塗斯邵 、 塗斯皇 。